
QUILTIC

Kulcsszavak: organikus fotóeljárások, chili, capsicum, fotoszintézis, klorofill print
A QUILTIC1 egy kultúrtörténeti kutatási projekt, amely eredményeit egy organikus alternatív fotográfiai eljárás segítségével jelenítem meg. Célja a természettel való kapcsolódás, a megőrzés és környezetbarát fotográfiai technikák felkutatása.

A következő kérdésekre keresi a választ: Milyen környezetbarát növényi alapú módjai vannak a fényképezésnek? Hogyan működnek ezek a technológiák? Chili levelek is használhatóak a képkészítéshez? A kutatási területemmel kapcsolatban pedig felmerült: Valóban van a téma és vizuális szempontból jelentős reprezentációja a chiliknek a vizsgált leletek körében?
A képek témája a chilik vizuális ábrázolásai mezoamerikai archeológiai emlékeken és prehispán illetve koloniális kódexekben. Célja felfedezni e számomra fontos növényfaj mezoamerikai társadalmakban betöltött szerepének nyomait és mind a kutatás, mind a képkészítéshez használt organikus képkészítő eljárás által még közelebb kerülni a témához.
Az organikus technikák megismerése és alkalmazása egy fenntarthatóbb alternatívát jelenthet a fotográfiai alkotófolyamatokban. A témaválasztás kapcsán úgy gondolom, hogy az emberiség kulturális örökségének megőrzése, és a különböző ideológiák vagy vallási irányzatok történelemben tapasztalt romboló folyamataira való figyelemfelhívás korszaktól függetlenül fontos és aktuális. A klorofill print esetében a fényérzékeny anyagok chili növények élő levelei, melyek a képek nyersanyagává válnak, és segítségükkel olyan ábrák mutatkoznak meg, amelyeknek több száz éve témái voltak. Előállításukhoz szükséges megismerni a fotoszintézis folyamatát, és alkalmazkodni az aktuális időjáráshoz.
Mind a technikai, mind a kultúrtörténeti kutatás a remélt eredményekkel zárult. Körülbelül 100 lelet került átvizsgálásra, melyekben összesen több, mint 80 db chili ábrára bukkantam. A chili leveleken kontrasztos és részletgazdag képek keletkeztek, melyek fixálása még nem megoldott a levelek a törékenysége, sérülékenysége okán. Kezelésükhöz speciális eszközök lesznek szükségesek. A jövőben a kutatás mindkét ága folytatódik, mind a feltáró motívum kutatás, mind a kísérletekkel és tanulmányokkal folytatódó technika kutatás.

